השיר בוצע בגרסאות כיסוי רבות, ביניהן על ידי אלה פיצג'רלד, פיש ודאהני הריסון.
Cry Baby Cry
Cry Baby Cry הוא שיר של להקת הביטלס מהאלבום הלבן (The Beatles) משנת 1968. השיר נכתב על ידי ג'ון לנון והסוף נכתב על ידי פול מקרטני. הסוף הוא שיר אחר המכונה "Can You Take Me Back", אשר היה טייק לא משומש מההקלטות של "I Will". גרסת דמו של השיר הוקלטה כבר בשנת 1967.
הרכבה.
דמואים מעידים כי לנון הלחין את השיר בשלהי 1967. המילים המקוריות היו "Cry baby cry, make your mother buy." לנון תיאר בפני הביוגרף האנטר דייוויס כיצד קיבל את המילים מפרסומת. חלק מהמילים של השיר מבוססות באופן חופשי על שיר הילדים "Sing a Song of Sixpence".
"Can You Take Me Back?".
השיר נעקב באלבום על ידי רצועה לא קשורה ולא רשומה, אלתור של פול מקרטני. למרות שלשיר במקור לא היה שם רשמי, זה ידוע בעיקר כ-"Can You Take Me Back?" בעקבות הליריקה העיקרית של השיר, ורשמית ייחשב ברשימת הרצועות במהדורת 50 השנים לאלבום. הרצועה היא ג'אם מאולתר של מקרטני שהוקלטה במהלך ה-16 בספטמבר 1968 במהלך ההקלטות של "I Will".
הצלחה.
נכון לאפריל 2020, מונה הצפיות של השיר ברשת הזרמת המדיה עומד על כ-8.8 מיליון.
Good Night
Good Night הוא השיר האחרון באלבום הלבן של הביטלס שיצא ב-1968. ג'ון לנון כתב את השיר לבנו ג'וליאן כשהיה בן 5.
השירה המובילה מבוצעת על ידי רינגו סטאר המתופף, חבר הביטלס היחיד ששר בשיר, יחד עם התזמורת של מפיק הלהקה ג'ורג' מרטין. המקהלה של מייק סאמס שרים קולות ליווי בשיר. סטאר הפך לחבר השלישי (אחרי פול מקרטני וג'ורג' האריסון) שהקליט שיר של הלהקה בלי חבר נוסף בלהקה (לנון היה הרביעי, בשיר Julia). השיר מסתיים כשסטאר לוחש: "Good night... Good night, everybody... Everybody, everywhere... Good night.".
באלבום הרמיקס של הלהקה, Love, השיר מעורבל בין Lucy in the Sky with Diamonds ו-Octopus's Garden.
השיר בוצע על ידי אמנים נוספים רבים, ביניהם הקרפנטרז, לינדה רונסטאדט ומנהטן טרנספר.
רותם סלע
רותם סלע (נולדה ב-16 באוגוסט 1983) היא שחקנית, מנחת טלוויזיה, דוגמנית ופרזנטורית ישראלית, מועמדת פרס האקדמיה לטלוויזיה בקטגוריית השחקנית הטובה ביותר עבור הופעתה ב"אבודים באפריקה" מבית yes. משמשת כמנחה יחד עם אסי עזר בתוכניות "נינג'ה ישראל" ו"הכוכב הבא".
ביוגרפיה.
סלע נולדה בקריית חיים שבחיפה, הצעירה מבין שתי אחיות. אמה הייתה מחנכת ומורה לגאוגרפיה, ואביה מנכ"ל חברה לציוד רפואי. היא למדה בבית הספר תיכון עירוני מקיף קריית חיים, והייתה שחקנית כדורעף בנבחרת בית הספר. ב-1998, בהיותה בת 15, אותרה על ידי סוכן הדוגמניות רוברטו בן-שושן, והצטלמה לפרסומת לעדשות ולרשתות האופנה "הוניגמן" ו-"TNT". ב-2000, כאשר הייתה בת 17, עברה עם משפחתה לקיסריה. בשנת 2000 השתתפה בתחרות "נערת השנה" של "מעריב לנוער", אך לא העפילה לשלב הגמר.
התגייסה לצה"ל ושירתה כפקידה בחיל הים בבסיס הקריה. במהלך שירותה הצבאי דגמנה את הוראות ההופעה והלבוש של חיל הים. לאחר סיום שירותה הצבאי, עברה להתגורר בתל אביב.
ב-2004, כשהייתה בת 21, למדה משחק אצל משה איבגי, אך נשרה אחרי מספר שיעורים, וב-2006 בגיל 23 חזרה לדגמן.
ב-2005 שבה להצטלם לקמפיינים של רשתות אופנה ישראליות כמו "רנואר", "נעלי מרקו" ורשת התכשיטים "נו האוס". ב-2006 הובילה את הקמפיין של רשת ההלבשה התחתונה "גו אנדר". שימשה כפרזנטורית של חברת "לוצי". במקביל, הצטלמה לרשתות ו"סטפיה". ב-2010 הצטלמה למגזין בגדי הים של "בלייזר". בנוסף הצטלמה לרשת ההנעלה "סקופ". בשנת 2015 שימשה כפרזנטורית של מעצבת התכשיטים מיכל נגרין. מ-2017 עד 2020 הייתה הפרזנטורית של מותג האופנה הישראלי "קסטרו" לצד אביב אלוש, והיא גם פרזנטורית של איי.די. דיזיין. היא פרזנטורית של מזגני "טורנדו", ובסוף 2021 הפכה לפרזנטורית של בנק דיסקונט.
משחק והנחיה.
בשנת 2002 שיחקה בתפקיד זוטר בעונה החמישית של "שמש", בתור החברה של זואי. בשנת 2006 הופיעה בקליפ של גיימבויז "אשמור את ליבי" והצטרפה לתוכנית "ערב טוב עם גיא פינס" ככתבת לאחר פרישתו של חיים אתגר. ב-2007 שיחקה בתור חמוטל בסדרת הדרמה "האלופה" כתפקיד אורח. באותה שנה, הצטלמה לסדרת הדרמה "על קצות האצבעות" ששודרה בערוץ 2. בנוסף השתתפה בתפקיד קטן בסרט האמריקאי "אל תתעסק עם הזוהן". ב-2008 השתתפה בעונה הרביעית של "רוקדים עם כוכבים", והודחה שנייה. באותה שנה החלה לשחק בהצגה "הצ'אט ועונשו" בבימויו של שלום אסייג. בנוסף היא החליפה את שירה קצנלנבוגן כמגישה בתוכנית "ד.צ 24" בערוץ המוזיקה.
בשנת 2010 שודרה הסדרה הקומית "אבודים באפריקה" מבית yes, בה כיכבה לצד עידן חביב. ועל תפקיד זה הייתה מועמדות לפרס השחקנית הטובה מטעם האקדמיה לטלוויזיה. כיכבה גם בעונה השנייה של הסדרה מבית yes שנקראה "אבודים באסיה". ב-2011 הנחתה את התוכנית "הסטייליסטים – קרב אופנה" בהוט בידור ישראלי.
ב-2013 השתתפה בעונה הרביעית של הסדרה "הבורר". כן, החלה להופיע בסדרה "להיות איתה" שהחלה את שידוריה באותה שנה, ובה גילמה כשחקנית ראשית את נועה הולנדר, זאת לצד אביב אלוש.
בדצמבר 2014 החלה להנחות את העונה השנייה של תוכנית הריאליטי "הכוכב הבא" לצד אסי עזר לאחר פרישתה של אסתי גינזבורג, ובדצמבר 2015 שבה להנחות לצדו של אסי עזר את העונה השלישית של "הכוכב הבא לאירוויזיון". ביולי 2016 חתמה על חוזה ארוך טווח ב"קשת" שלפיו תוביל פרויקטים בזכיינית. גילמה את אליס לצדו של עפר שכטר בסרט "גאליס - קונקט", המבוסס על סדרת הנוער "גאליס".
ביוני 2017 החלה להנחות לצד עזר גם את התוכנית "רק רוצים לרקוד".
בשנת 2018 החלה להנחות עם אסי עזר גם את "נינג'ה ישראל" בקשת 12, לצד השדרנים ניב רסקין ורותם ישראל. ובאותה שנה הצטלמה למיני סדרה "אוטונומיות" בה גילמה את בלומי, אשתו של ברוידא (אסי כהן), גיבור הסדרה.
שיחקה בסדרה הקומית "הפסיכולוגית", שעלתה לראשונה ביוטיוב, בתור ליאת, המזכירה במשרד הפיננסי, כשביולי 2018 עלתה הסדרה גם בערוץ כאן 11. ב-25 ביוני 2020 נבחרה כ"מנחה אהובה", ביחד עם אסי עזר, בטקס פרסי הנוער הגאה "איגי LOVE". בשנת 2020 השתתפה בסדרה מבית yes בשם "הטבח", כיכובם של גורי אלפי וגל תורן, שם היא משחקת בתור הבעלים של המסעדה.
חיים אישיים.
סלע נשואה לאריאל רוטר, בנם של אתי וגבי רוטר, בעלי רשת האופנה "קסטרו". לזוג שלושה ילדים והם מתגוררים בצפון הישן של תל אביב.
ב-2006 החלה ללמוד לימודי תואר ראשון במשפטים ומנהל עסקים במרכז הבינתחומי הרצליה, ובהמשך הוסמכה כעורכת דין.
סלע הפכה לצמחונית ב-2007 ולאחר מכן החלה להתקרב גם לטבעונות. בריאיון לעיתון "פנאי פלוס" בנובמבר 2015 הגדירה עצמה כ"90% טבעונית". ב-2014 השתתפה בתשדיר של עמותת "Vegan Friendly" היוצא נגד הפגיעה בפרות בתעשיית החלב וקורא להימנע מצריכת מוצרי חלב.
במרץ 2019, במהלך מערכת הבחירות לכנסת העשרים ואחת, עלתה לדיון שאלת השתתפותן של מפלגות ערביות בקואליציה עתידית של הממשלה. סלע כתבה על כך באינסטגרם: "מתי לעזאזל מישהו בממשלה הזו ישדר לציבור שישראל היא מדינת כל אזרחיה, וכל בני האדם נולדו שווים? גם הערבים רחמנא ליצלן הם בני אדם". דבריה עוררו תגובות רבות בעד ונגד, כולל של ראש ממשלת ישראל, בנימין נתניהו, שכתב: "ישראל היא לא מדינת כל אזרחיה. לפי שהעברנו, ישראל היא מדינת הלאום של העם היהודי - ושלו בלבד". בריאיון לידיעות אחרונות סיפרה שפגשה את ראש הממשלה במסיבת יום ההולדת של היחצ"ן רני רהב וכי הם שוחחו ארוכות על הנושא ובסופו נתניהו הסכים איתה.
אגם האצ'ירו
אגם האצ'ירו (ביפנית: 八郎潟 או 八郎湖) הוא אגם באי הונשו שביפן. זוהי הנקודה הנמוכה ביותר ביפן, בגובה של 4 מ' מתחת לפני הים.
האגם שוכן במחוז אקיטה שבחבל טוהוקו. מקור שמו של האגם הוא באגדה, שלפיה אדם בשם האצ'ירו שנהפך לדרקון בחר באגם כביתו לאחר נדודים רבים. בשלב מאוחר יותר הוא נמשך לאישה שבבעלותה היה אגם טזאווה, אגם נוסף במחוז, ועבר לגור איתה. בשל כך האגם נעשה רדוד יותר.
בעבר היה האגם השני בגודלו ביפן, לאחר אגם ביווה, אולם בשנת 1957 החל ייבוש נרחב של האגם לצורך גידולים חקלאיים, ושבע שנים לאחר מכן הוקם על השטח שיובש הכפר אוגטה. שטח האגם שנותר הוא 48.3 קמ"ר. יש הרואים בייבוש האגם טעות, לאור עודף האורז שנצפה זמן קצר לאחר סיום הייבוש. אחרים מבכים את אובדן שטחי המים.
תעשיית הדיג של צדפות שיג'ימי (סוג של צדפות מנעול) באגם שגשגה בעבר, אולם לאחר שהמים הפכו פחות עכורים היא פחתה בהיקפה. כיום, דיג של דגים מסוג Micropterus מושך תיירים מחוץ למחוז.
דרישות פונקציונליות לנתוני זהות
דרישות פונקציונליות לנתוני זהות (Functional Requirements for Authority Data - FRAD), בעבר "דרישות פונקציונליות לרשומות זהות" (Functional Requirements for Authority Records - FRAR), הוא מודל ישויות קשרים שפותח על ידי הפדרציה הבינלאומית של ארגוני ספריות ומוסדותיה (IFLA) כדי לקשר בין נתונים הרשומים ברשומות זֶהוּת בספרייה לצורכי המשתמשים באותן רשומות, להקל בשימוש בהן ולשתף אותם בנתונים אלה.
הטיוטה הוצגה ב- 2004 בוועידה הכללית ה-70 של IFLA ובמועצה שלה שהתקיימה בבואנוס איירס על ידי גלן פאטון (Glenn Patton). היא מהווה תוספת והרחבה למודל FRBR והוסיפה ישויות ומאפיינים רבים.
מטרת העבודה המושגית והביצוע העתידי היא לתמוך בארבע משימות שמבוצעות, בדרך כלל, על ידי משתמשים בהקשר ספרייתי, או על ידי לקוחות הספרייה (שלוש המשימות הראשונות), או על ידי הספרנים עצמם (כל ארבע המשימות):